作者:白居易
標題:酬吳七見寄
內容:曲江有病客，尋常多掩關。又聞馬死來，不出身更閑。聞有送書者，自起出門看。素緘署丹字，中有瓊瑤篇。口吟耳自聽，當暑忽翛然。似漱寒玉冰，如聞商風弦。首章歎時節，末句思笑言。懶慢不相訪，隔街如隔山。嘗聞陶潛語，心遠地自偏。君住安邑裡，左右車徒喧。竹藥閉深院，琴尊開小軒。誰知市南地，轉作壺中天。君本上清人，名在石堂間。不知有何過，謫作人間仙。常恐歲月滿，飄然歸紫煙。莫忘蜉蝣內，進士有同年。